Sindembargo, tamién  apareixioron en ixe inte dos tipos de soldatos que sí se puet considerar que yeran profesionals, totz dos mercenarios que luitaban a cambeo d'una paga u soldata. D'una man, bi heba os grupos de caballers mercenarios, segundons d'a nobleza u miembros d'a chicota nobleza que buscaban por meyo d'a suya participación en as guerras un botín ta incrementar os suyos recursos economicos y a suya posición social. D'atra man, os soldatos que manipulaban bellas armas especializats, como l'arco u a dita artillería en ixas envueltas (ye decir, catapultas, onagres y atras armas de setio. Ixos especialistas se contrataban en o caso d'os arquers siempre con as suyas armas, y tamién se faba asinas a sobén con os especialistas en artillería, situación que se reprodució en apareixer a primera artillería tal como hue se conoix, con emplego d'a polvora.